Byna 40% van Gauteng-polisie kan nie bestuur nieBykans 40% van Gauteng se polisiebeamptes het glo nie bestuurderslisensies nie. John Moody, provinsiale leier van die Demokratiese Alliansie (DA) het in ‘n verklaring gesê dat hy Faith Mazibuko, LUR vir gemeenskapsveiligheid in Gauteng, gevra het om dié getal te bevestig. Mazibuko het bevestig dat 38% van polisiebeamptes, oftewel 11 611 beamptes, nie ‘n motor kan bestuur nie. “Volgens die Wet op die Suid-Afrikaanse Polisiediens (SAPD) is ‘n geldige bestuurslisensie ‘n vereiste om aangestel te word. 18 827 beamptes het wel bestuurderslisensies,” het Moody gesê. Volgens Moody sal die DA ‘n verduideliking eis van Mzwandile Petros, provinsiale polisiehoof, rakende die indiensneming van dié beamptes en wat hy beplan om te verseker dat hulle almal geldige bestuurderslisensies kan bekom. “‘n Goed opgeleide, behoorlik toegeruste en hoogs beweeglike provinsiale polisiediens is absoluut krities in die oorlog teen misdaad in Gauteng,” het Moody bygevoeg.